<classify> WAKATI watoto zaidi ya 2,500 wakipata mimba kabla ya kuwa tayari, Askofu wa Kanisa la Anglikana Dayosisi Masasi na Mhashamu Askofu James Almas ametaka watanzania kujipanga vyema kuendelea kupambana na wimbi la mimba za utotoni ambazo zinaharibu maisha ya mabinti hao na ustawi wa taifa.Aidha alisema kwamba mapambano hayo yanatakiwa kusimamiwa na kila mmoja ili mtoto wa kike aendelee na masomo. Kauli ya askofu ilitolewa wakati akihutubia vijana katika kongamano la vijana Waanglikana lililojumuisha vijana kutoka wilaya tisa za mikoa ya Lindi, Mtwara na Ruvuma.Katika kongamano hilo ambalo lilitanguliwa na maandamano makubwa yaliyokuwa na lengo la kumtetea mtoto wa kike dhidi ya kuachishwa masomo yake kwa mimba na kupewa nafasi ya kuendelea, Askofu alisema kwamba taifa linawajibika kuendelea kupinga mimba za utotoni. Alisema mimba za utotoni zinasitisha maendeleo ya watoto wa kike na kwamba mikoa ya kusini inaminya haki ya mtoto wa kike kusoma na hivyo kutaka jamii kutambua haki za mtoto wa kike ili aweze kujitambua.Askofu huyo alisema pamoja na kupigania haki ya watoto wa kike aliwataka vijana kujitambua na kuguswa na maisha ya watu wengine kwa kujitolea kusaidia mahitaji yao hasa utoaji wa damu. Katika kongamano hilo, Mkurugenzi Mtendaji DED wa Halmashauri wa Manispaa ya Lindi, Jomari Satura alisema kwamba kuna kundi kubwa la vijana wasichana linalopotea kwa mimba za utotoni.Alisema kwa mwaka huu pekee Lindi ina mimba za watoto wa shule 120 na kuongeza kuwa vijana wengi wa shule hawaishi na wazazi wao kutokana na kuzaliwa na watoto wenzao. Satura alisema taarifa zinaonesha kwamba asilimia 60 ya wanafunzi Lindi hawaishi na wazazi wao bali na walezi na moja ya sababu kubwa ni wao kuzaliwa na watoto wenzao na kukosa matunzo ya wazazi.Alisema ni wajibu wa serikali kuhakikisha usalama wa watoto, lakini wao kama watawala na walezi jukumu hilo halipaswi kubaki kwao pekee na ndio maana amefurahishwa na kanisa kuendelea kuchukua jukumu la kulea kupitia mafundisho yanayoambatana na uwajibikaji miongoni mwa makundi ya vijana.Akitoa salamu za dawati la vijana wa Kanisa Anglikana dayosisi ya Masasi ambayo kijiografia linajumuisha wilaya zote za mkoa wa Lindi, wilaya mbili za mkoa wa Mtwara yaani Masasi na Nanyumbu pamoja na wilaya moja katika mkoa wa Ruvuma ambayo ni Tunduru, mratibu wa vijana Joseph Shaibu alisema lengo la kongamano hilo ni kuhuisha neno la mungu na wajibu wa vijana kama nguvu kazi ya kanisa na taifa.Katibu huyo alisema kwamba kila mwaka, mwezi na tarehe kama ya jana hufanya maadhimisho ya Siku yaVijana na Uinjilisti ambapo vijana hushiriki katika kufanya kazi au shughuli yoyote ya kijamii kama vile usafi, utoaji damu, kutoa michango kwa wahitaji .Kongamano hilo ambalo limeeandaliwa na idara tatu za kanisa hilo za Vijana, Uinjilishaji na Watoto na limefanyika Lindi kutokana na mkoa huo kuwa lango la kuingilia umisionari, pia lilichangisha damu na uniti 60 zilipatikana.Kazi ya uchangiaji damu hafla iliyoratibiwa na Mfuko wa Taifa wa Bima ya Afya NHIF iliambatana na uzinduzi wa vifurushi vya uchangiaji wa Bima ya Afya na kuzinduliwa na Mkuu wa Mkoa wa Lindi Godfrey Zambi pia iliambatana na utoaji zawadi kwa wagonjwa wanaotibiwa hospitali ya Sokoine.Jana usiku vijana hao walitarajia kufanya mkesha wa shukurani kwa Mungu kwa kuwapitisha vyema mwaka huu na kuiombea amani nchi hasa inapoelekea katika uchaguzi mkuu.  <topic>: KITAIFA 